Prima reacție a lui Andrei Borza după ce a fost pus la zid de Edi Iordănescu și a primit interzis la națională
Borza, exclus din lot pentru o etapă și amendat de Rapid după ce a petrecut în club alături de coechipierul Alexandru Albu chiar după eșecul cu Poli Iași (1-3), din februarie), a primit interzis de la primele două loturi naționale.
Prima reacție a lui Andrei Borza după ce a fost pus la zid de Edi Iordănescu
Edi Iordănescu a avut o reacție dură după incidentul în care a fost implicat Borza, spunând că nu va accepta niciodată astfel de episoade la prima reprezentativă. Selecționerul a transmis că Borza trebuie "să își pună ordine în viața personală" înainte de a emite pretenții la echipa națională.
De asemenea, Daniel Pancu, selecționerul naționalei U21, a declarat recent că Edi Iordănescu și-a dorit ca Borza să nu fie convocat nici măcar la reprezentativa de tineret - o pedeapsă pentru incidentul din februarie. Astfel, fundașul stânga de la Rapid a coborât la naționala U19.
La mai bine de o lună după incidentul respectiv, Andrei Borza a apărut într-o conferință de presă la Rapid. Înaintea meciului cu Universitatea Craiova, tânărul jucător și-a prezentat scuzele pentru episodul de la Iași.
"S-a întâmplat acum o lună. Îmi pare rău, e primul interviu de atunci. Îmi pare rău pentru staff, pentru colegi, pentru conducere, pentru suporteri. Vreau să uit cât mai repede acel episod. Am făcut o greșeală, iar acum vreau să mă gândesc la prezent și la viitor.
Îl înțeleg (n.r - pe Edi Iordănescu). Nu ai voie să faci așa ceva dacă vrei la echipa națională. Îmi pare nespus de rău și față de dumnealui. Eu vreau să muncesc și să arăt tuturor că sunt cel mai bun. Sunt tânăr. Până acum, da, e cel mai mare regret al meu și îmi pare nespus de rău.
Sunt la început de carieră, joc de doi ani la echipe de seniori. Mă vedeam foarte sus și, așa cum am urcat, am coborât extrem de rapid", a spus Borza.
După incidentul de la Iași, Borza a pierdut și postul de titular la Rapid. A fost exclus din lot la meciul cu UTA, rezervă neutilizată în duelurile cu Universitatea Craiova și FCSB, iar în prima rundă din play-off, contra Farului, a jucat doar 20 de minute.
Urmăriți SPORT.RO și pe Google News